## Ivace+i rep més de 400 projectes d’innovació que preveuen generar prop de 52 milions d’inversió

*** Augmenten un 21 % les sol·licituds per al desenvolupament de solucions innovadores en l’àmbit TEIC i més d’un 24 % les d’innovació de producte
* Nuria Montes: “Des de l’Administració hem de facilitar a les pimes les ferramentes i els mecanismes per a detectar oportunitats i impulsar la inversió en innovació”
* Ivace+i té previst concedir les ajudes d’innovació després de l’estiu**

L’Institut Valencià de Competitivitat i Innovació (Ivace+i) ha rebut més de 400 sol·licituds de projectes d’innovació de producte; processos; tecnologies d’electrònica, informació i comunicació (TEIC), i d’indústria 4.0 que es preveu que generen una inversió empresarial de prop de 52 milions d’euros.

El pressupost que Ivace+i ha destinat a finançar esta mena de projectes ascendix a 10 milions d’euros, amb els quals ajudarà a cobrir un màxim del 45 % dels gastos derivats, entre altres, de la contractació de servicis externs de consultoria i assistència tècnica, la protecció dels resultats —en projectes d’innovació de producte—, els gastos de personal tècnic de la pime que participe en el projecte, així com l’adquisició d’actius materials (béns d’equip) o immaterials (patents, programari) necessaris.

Cal recordar que en esta convocatòria, la Unitat d’Innovació d’Ivace+i ha recuperat les ajudes per a impulsar la transformació digital de les pimes “amb la finalitat —ha assenyalat la consellera d’Innovació i presidenta d’Ivace+i, Nuria Montes— de dotar les petites i mitjanes empreses de recursos i ferramentes necessàries per a implantar solucions tecnològiques 4.0 que en milloren la competitivitat i el posicionament en el mercat”.

Destaca l’increment de prop d’un 21 % de les sol·licituds per al desenvolupament de solucions innovadores en l’àmbit de les tecnologies de la informació, l’electrònica i les comunicacions, i de més d’un 24 % les sol·licituds per al desenvolupament i la fabricació de nous productes o una millora significativa dels ja fabricats per part de les pimes sol·licitants.

Per a la consellera d’Innovació “les petites i mitjanes empreses saben que la innovació és imperativa, especialment en un context com l’actual, i des de l’Administració hem de facilitar-los les ferramentes i els mecanismes per a detectar oportunitats i facilitar-los la inversió en innovació”.

En este sentit, Nuria Montes ha recordat que un dels objectius del seu mandat és “aconseguir una administració eficient i àgil”, i des d’Ivace+i s’està fent un “gran esforç” per a posar en marxa diverses mesures de millora, com ara el reforç de la gestió electrònica i la gestió dels processos.

La consellera d’Innovació hi ha afegit que “el nostre objectiu a curt termini és reduir les càrregues administratives, simplificar la documentació que es demana als sol·licitants i agilitzar la seqüència de les tramitacions”.

Les convocatòries per a donar suport a projectes d’innovació en pimes s’emmarquen dins del Pla d’I+D+i empresarial, dotat amb un pressupost de 21,8 milions d’euros, amb el qual Ivace+i vol impulsar una economia circular i baixa en carboni, impulsar una economia digital disruptiva i, en definitiva, una Comunitat més innovadora.

Està previst que la concessió de les ajudes es produïsca després de l’estiu.

Fecha: 01/04/2024